C eremua (Zisjordania)

**C eremua** Israelek Zisjordanian erabat kontrolatzen duen lurraldea da, okupatzen dituen lurraldeetan erregio horretan bakarrik dago ofizialki horrela izendatua (ez Gazan edo Golanen), eta Palestinar enklabeetako guneetatik (A eremuak eta B eremuak) kanpoko zona gisa definitzen da, Osloko Akordioek definitutako lurralde eremuen baitan. 

C eremua Zisjordaniako lurraldearen %61 da gutxi gorabehera, Ekialdeko Jerusalem kontatu gabe, hau beste egoera batean kontsideratzen baitu Israelek. C eremuaren %99 baino gehiago debekatua edo oso mugatuta dago palestinarrentzat.

Eremuak Zisjordaniako baliabide natural funtsezkoak bere lurretan ditu.  

## Nazioarteko estatusa 
1995ean, Osloko Akordioaren arabera, eremu hau "pixkanaka Palestinako jurisdikziora transferitzeko" konpromisoa hartu zuen Israelek (lurralde trukeak azken akordio batean posible kontsideratuz), baina transferentzia hori ez da harrezkero gertatu. 

Nazioarteko komunitatearen ustez, okupatutako lurralde hauetako asentamendu juduak legez kanpokoak dira, eta Nazio Batuek behin eta berriz adierazi dute Israelek asentamenduak eraikitzea Genevako Laugarren Hitzarmena urratzea dela. Israelek zalantzan jartzen ditu nazioarteko komunitatearen jarrera eta kokalekuak legez kanpokotzat jotzeko erabilitako argudio juridikoak. Badira asentamendu batzuk ere, kolono juduek beren kasa ezarritakoak lur hauetan, "gune aurreratu" gisa definituak eta Israelgo legearen aurka daudenak, .

## Eremuko administrazioa 
C eremuak (Ekialdeko Jerusalem izan ezik), B eremuarekin batera, Israelgo militarren kontrolpean dago 1967ko ekainaz geroztik. 21. mendean kolono israeldar gehiago bizi dira bertan palestinarrak baino, hein batean edo erabat C eremuan kokatutako 500 bat gune populatutan. Juduen populazioa Israelgo administrazioak kudeatzen du, Israeldar kokalekuetarako Administrazioak ezarritako erakunde baten bidez, Judea eta Samariako Eremua. C eremuko palestinarren administrazio arduraduna ere Israel da, Lurraldeetako Gobernu Jardueretako Koordinatzailearen bulegoaren bidez, baina Palestinako Agintaritza osasun eta hezkuntza zerbitzuez arduratzen da; hala ere, Israelek azpiegitura guztien eraikuntza eta gainbegiratzea bere esku du esklusiboki.

C eremuak, ekialdeko Jerusalem izan ezik, 385.900 kolono israeldar eta 300.000 palestinar inguru biltzen ditu.

## Osloko akordioak 
Osloko Akordioak hiru administrazio-dibisiotan banatu zuen Zisjordania: A, B eta C eremuak. Eremu bakoitzak estatus propioa jaso, eta lehen bietan palestinarrek autogobernu maila jakin batzuk jaso zituzten, Palestinako Agintearen bidez.

A eta B eremuak palestinarrak soilik izateko moduan aukeratu ziren, Akordioa sinatu zenean palestinarren gune populatuen inguruan lerroak eginez; C eremua modu negatiboan definitu zen, A eta B-tik kanpo geratzen zen guztia. A eremuak Mendebaldeko Erriberaren %18 hartzen du gutxi gorabehera, eta B eremuak %22 inguru, 2,8 milioi palestinarrekin batera, 2014ko populazio datuetan.

C eremuak baliabide naturalak ditu, nekazaritza eta artzaintza palestinarraren oinarrizko esparru gehienak barne. A eta B lurraldeak uharte-geografiko gisa definitu daitezke, denak neurri batean daudelako C eremuz inguratuak edo Israelgo mugarekin ukipenean. C lurraldea aldiz, zuloz betetako lurralde jarraitu bat da geografikoki. Zisjordaniako ekialde osoa, Itsaso Hileko kosta eta Jordaniako muga eta Jordan ibaiaren ibarra, guztia C eremuan dago osoki. Zisjordaniako eskala handiko proiektu guztiek, herrilan edo azpiegiturek, C eremuan lan egitea eskatzen dute halabeharrez.

## Mapa 
C eremuak (urdinez) uharteen gisara inguratzen ditu palestinarren kontrol erlatiboko A eta B eremuak:

## Erreferentziak 
## Kanpo estekak